แอสเซทพลัสชูคุ้มครองเงินต้น1ปีลุ้นรับ7%
แอสเซท พลัส ชู “เอคิวตี้คอมเพล็กซ์รีเทิร์นคุ้มครองเงินต้น” ลุ้นรับ 7% ใน 1 ปี หากหุ้น 3 ตัวที่อ้างอิงไม่ต่ำกว่าราคาวันเริ่มต้นลงทุน
11 ก.ค. 2555

แอสเซท พลัส ชู “เอคิวตี้คอมเพล็กซ์รีเทิร์นคุ้มครองเงินต้น” ลุ้นรับ 7% ใน 1 ปี หากหุ้น 3 ตัวที่อ้างอิงไม่ต่ำกว่าราคาวันเริ่มต้นลงทุน
นางลดาวรรณ เจริญรัชต์ภาคย์ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า บริษัทได้ออกกองทุนเปิดเอควิตี้ลิงค์คอมเพล็กซ์รีเทิร์นคุ้มครองเงินต้น (ASP-EQLCR) เสนอขายครั้งเดียวระหว่างวันที่ 12-17 ก.ค.นี้ อายุโครงการ 1 ปี เน้นลงทุนในตราสารภาครัฐไทยและมีโอกาสได้รับผลตอบแทน 7% 
กองทุนจะลงทุนในตราสารภาครัฐประมาณ 97% ของมูลค่าสินทรัพย์สุทธิของกองทุนและอีก 3% จะลงทุนในสัญญาออปชันที่จ่ายผลตอบแทนอ้างอิงกับการเปลี่ยนแปลงของราคาหุ้น 3 บริษัท ได้แก่ บริษัท ซีพี ออลล์ (CPALL) บริษัท เจริญโภคภัณฑ์อาหาร (CPF) และบริษัท พีทีที โกลบอล เคมิคอล (PTTGC) หากราคาปิดสิ้นวันที่ครบสัญญาใน 1 ปี หุ้นทั้ง 3 ตัว มีราคามากกว่าหรือเท่ากับวันเริ่มต้นลงทุนผู้ลงทุนจะได้ผลตอบแทน 7% หากราคาต่ำกว่าวันเริ่มต้นลงทุนก็จะได้เงินต้นคืน 
“การลงทุนพันธบัตรรัฐบาลจะได้ผลตอบแทนประมาณ 3% ต่อปี ทำให้เงินต้นปลอดภัย ส่วนออปชันที่ซื้อมีลุ้นรับ 7% เหมาะกับดอกเบี้ยที่ต่ำตลอดปีและความเสี่ยงไม่สูง” นางลดาวรรณ กล่าว
สำหรับเหตุผลที่เลือกหุ้น 3 ตัวนี้ เนื่องจาก CPALL เป็นผู้นำธุรกิจร้านสะดวกซื้อเซเว่น อีเลฟเว่น มีผลตอบแทนผู้ถือหุ้น (ROE) สูง 45% สูงสุดในกลุ่มและธุรกิจยังเติบโตได้จากการบริโภคในประเทศและคาดว่ากำไรสุทธิในปีนี้เติบโต 34% และ 19% ในปี 2556 ขณะที่หุ้นยังมีโอกาสปรับตัวขึ้นสู่ราคาเป้าหมายของปีนี้ประมาณ 4% 
หุ้น CPF เป็นผู้นำธุรกิจเกษตรและอุตสาหกรรมอาหารทั้งในและต่างประเทศ ปัจจุบันมีอัตราส่วนราคาต่อกำไรสุทธิ (พี/อี) 10.84 เท่า ซึ่งต่ำกว่าพี/อีเฉลี่ยของอุตสาหกรรมซึ่งอยู่ที่ 17 เท่าและยังมีส่วนต่างจากราคาเป้าหมายปีนี้ประมาณ 18% ขณะที่ PTTGC ทำธุรกิจปิโตรเคมีและเคมีภัณฑ์ หากจีนกลับมาใช้มาตรการกระตุ้นเศรษฐกิจและลงทุนในประเทศอีกครั้งจะส่งผลบวกต่อแนวโน้มราคาและส่วนต่างผลิตภัณฑ์ใน 12 ปีข้างหน้า ซึ่งปัจจุบันพี/อีหุ้น 7 เท่า ต่ำกว่าค่าเฉลี่ยภูมิภาคที่สูงถึง 12 เท่า โดยยังมีส่วนต่างจากราคาป้าหมาย 29%
นายพงศ์พันธุ์ อภิญญากุล นักวิเคราะห์กลยุทธ์ บลจ.แอสเซท พลัส กล่าวว่า น่าจะเป็นจังหวะดีในการลงทุนหลังดัชนีอ่อนตัวลง ประกอบกับหุ้นทั้ง 3 ตัวมีศักยภาพดีและมีโอกาสชนะตลาดได้ โดยมองเป้าหมายดัชนีปีนี้ที่ 1,250 จุด